Suvestinė redakcija nuo 2024-12-22

Įsakymas paskelbtas: TAR 2021-10-26, i. k. 2021-22220

RASEINIŲ RAJONO SAVIVALDYBĖS ADMINISTRACIJOS DIREKTORIUS

ĮSAKYMAS

dėl RASEINIŲ RAJONO SAVIVALDYBĖS MOKOMŲJŲ MOKINIŲ BENDROVIŲ VERSLO IDĖJŲ FINANSAVIMO KONKURSO NUOSTATų patvirtinimo

2021 m. spalio 26 d. Nr. A1-1162

Raseiniai

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu ir Raseinių rajono savivaldybės 2021-2023 metų strateginiu veiklos planu, patvirtintu Raseinių rajono savivaldybės tarybos 2021 m. sausio 28 d. sprendimu Nr. TS-2 „Dėl Raseinių rajono savivaldybės 2021-2023 metų strateginio veiklos plano patvirtinimo“:

1. P a t v i r t i n u Raseinių rajono savivaldybės mokomųjų mokinių bendrovių verslo idėjų finansavimo konkurso nuostatus (pridedama).

2. P a v e d u Raseinių rajono savivaldybės administracijos jaunimo reikalų koordinatoriui (vyriausiajam specialistui) organizuoti Raseinių rajono savivaldybės mokomųjų mokinių bendrovių verslo idėjų finansavimo konkursą.

3. P r i p a ž į s t u netekusiu galios Raseinių rajono savivaldybės administracijos direktoriaus 2021 m. spalio 22 d. įsakymą Nr. A1152 „Dėl Raseinių rajono savivaldybės mokomųjų mokinių bendrovių verslo idėjų finansavimo konkurso nuostatų patvirtinimo“ su visais priedais.

Šis įsakymas Lietuvos Respublikos administracinių bylų teisenos įstatymo nustatyta tvarka per vieną mėnesį nuo paskelbimo ar įteikimo suinteresuotai šaliai dienos gali būti skundžiamas Regionų apygardos administracinio teismo Šiaulių rūmams (Dvaro g. 80, LT- 76298 Šiauliai).

Administracijos direktorius	Edmundas Jonyla

PATVIRTINTA

Raseinių rajono savivaldybės administracijos direktoriaus

2021 m. spalio 26 d. įsakymu Nr. A1-1162

(Raseinių rajono savivaldybės administracijos direktoriaus

2022 m. spalio 26 d. įsakymu Nr. A1-1411

redakcija)

RASEINIŲ RAJONO SAVIVALDYBĖS MOKOMŲJŲ MOKINIŲ BENDROVIŲ VERSLO IDĖJŲ FINANSAVIMO KONKURSO NUOSTATAI

I SKYRIUS

BENDROSIOS NUOSTATOS

1. Raseinių rajono savivaldybės mokomųjų mokinių bendrovių verslo idėjų finansavimo konkurso nuostatai (toliau – Nuostatai) nustato šio konkurso organizavimo, reikalavimus verslo idėjas teikiančioms bendrovėms ir dalyviams, konkurso vertinimo, verslo idėjos finansavimo, atsakomybės, atsiskaitymo, verslo idėjos priežiūros ir kontrolės vykdymo tvarką.

2. Finansavimas verslo idėjoms skiriamas iš Raseinių rajono savivaldybės (toliau – Savivaldybės) biudžeto lėšų skirtai 02 Švietimo pažangos ir jaunimo užimtumo programos 02.02.01.04 Jaunimo verslumo, lyderystės ir savanorystės programos įgyvendinimo priemonės.

3. Konkurso tikslas – skatinti jaunus žmones saugioje aplinkoje įgyti praktinių verslumo įgūdžių, pritaikyti turimas žinias ir gerinti socialinius, darbo komandoje įgūdžius.

4. Skiriamas maksimalus finansavimas Mokinių mokomosios bendrovės (toliau – MMB) verslo idėjai 300 Eur (trys šimtai eurų). Finansuojamos MMB verslo idėjos, surinkusios daugiau nei 30 balų ir esant einamaisiais metais 02.02.01.04 Jaunimo verslumo, lyderystės ir savanorystės programos įgyvendinimo priemonei Savivaldybės biudžete skirtų asignavimų.

Punkto pakeitimai:

Nr. A1-709, 2024-12-20, paskelbta TAR 2024-12-21, i. k. 2024-22837

5. Nuostatuose vartojamos sąvokos.

MMB – mokomoji mokinių bendrovė (mokinių jaunoji bendrovė), veikianti ugdymo įstaigoje ir turi išduotą leidimą veikti VšĮ „Lietuvos Junior Achievement“;

MMB mentorius – mokykloje dirbantis mentorius (mokytojas, kuris yra parengiamas dirbti su VšĮ „Lietuvos Junior Achievement“ programa );

MMB vadovas – mokinys vadovaujantis MMB;

pareiškėjas – MMB nariai su mentoriumi.

6. Šiuose Nuostatuose vartojamos sąvokos atitinka Lietuvos Respublikos jaunimo politikos pagrindų įstatyme ir kituose teisės aktuose apibrėžtas sąvokas.

II SKYRIUS

REIKALAVIMAI VERSLO IDĖJAS TEIKIANČIOMS BENDROVĖMS IR DALYVIAMS

7. Konkursas organizuojamas Raseinių rajono savivaldybės lygmeniu.

8. Savo verslo idėjas gali teikti MMB, kurių nariai mokosi Raseinių rajono savivaldybės bendrojo ugdymo mokyklose ar profesinio mokymo įstaigose.

9. Vieną MMB turi sudaryti ne mažiau kaip 4 mokiniai, 9-12 klasių mokiniai.

10. Viena MMB gali pateikti tik vieną verslo idėją. Iš vienos ugdymo įstaigos gali būti teikiama daugiau nei viena verslo idėja.

11. Paraišką turi pildyti MMB nariai (mokiniai). MMB mentorius atlieka konsultavimo funkciją ir kartu su MMB vadovu pasirašo paraišką.

12. MMB turi pasirašyti bendradarbiavimo sutartį (3 priedas su įstaiga, kurių savininko teises ir pareigas įgyvendinančioji institucija yra ne Savivaldybės taryba; 4 priedas su įstaiga, kurių savininko teises ir pareigas įgyvendinančioji institucija yra Savivaldybės taryba).

III SKYRIUS

KONKURSO ORGANIZAVIMAS

13. Konkursas skelbiamas Raseinių rajono savivaldybės interneto puslapyje www.raseiniai.lt. Paraiškas galima teikti iki einamųjų metų lapkričio 15 d.

14. Konkursą organizuoja Savivaldybės administracijos jaunimo reikalų koordinatorius.

15. Konkursui teikiama paraiška pagal nustatytą formą (1 priedas).

16. Paraišką ir bendradarbiavimo sutartį reikia pateikti su lydraščiu per dokumentų valdymo sistemą (siunčiamas dokumentas, perdavimo būdas – raštinė) arba atsiųsti el. paštu Savivaldybės administracijos jaunimo reikalų koordinatoriui.

IV SKYRIUS

KONKURSO VERTINIMAS

17. Konkursui pateiktas paraiškas vertina Raseinių rajono savivaldybės administracijos direktoriaus įsakymu sudaryta vertinimo komisija (toliau – Komisija), pagal patvirtintą vertinimo formą (2 priedas).

18. Komisijos nariai prieš gaudami, bet kokią su konkursui pateiktų paraiškų vertinimu susijusią informaciją, privalo pasirašyti:

18.1. konfidencialumo pasižadėjimus (6 priedas), užtikrinti konkurso informacijos konfidencialumą, viešai neskelbti ir neplatinti šios informacijos;

18.2. nešališkumo deklaracijas (7 priedas), dėl objektyvių sprendimų priėmimo bei viešųjų ir privačių interesų konflikto vengimo.

19. Jeigu yra aplinkybių, galinčių turėti įtakos sprendimui, Komisijos narys, prieš pradėdamas nagrinėti paraiškas, turi nusišalinti, prieš tai pranešęs Komisijos pirmininkui. Jeigu Komisijos narys nenusišalina, o vėliau dėl to kyla interesų konfliktas, jo vertinimo rezultatai interesų konfliktą sukėlusiu klausimu laikomi negaliojančiais.

20. Komisijos posėdžiui sekretoriauja Raseinių rajono savivaldybės administracijos jaunimo reikalų koordinatorius. Sekretorius neturi balsavimo teisės.

21. Komisijai teikiamos paraiškos, kurios atitinka formaliuosius kriterijus:

21.1. paraiška pateikta iki lapkričio 15 d.;

21.2. paraiška pateikta su lydraščiu ir pridėta bendradarbiavimo sutartis;

21.3. pateikta paraiška ir bendradarbiavimo sutartis pasirašytos.

22. Gautą ir užregistruotą paraišką dokumentų valdymo sistemoje per 3 darbo dienas atitiktį formaliesiems kriterijams įvertina jaunimo reikalų koordinatorius.

23. Jei pateikta paraiška neatitinka formaliųjų kriterijų Komisijos sekretorius informuoja paraiškos teikėjus, kurie gali pateikti trūkstamus duomenis per 3 darbo dienas.

24. Verslo idėjos vertinimo kriterijai:

24.1. verslo idėjos išdėstymo aiškumas;

24.2. produkto/paslaugos išskirtinumas ir tikslus apibrėžimas;

24.3. nustatymas turimų ir reikalingų resursų;

24.4. produkto/paslaugos kūrimo proceso tikslumas;

24.5. tikslinio vartotojo apibrėžimas;

24.6. tikslinių vartotojų pasiekiamumas;

24.7. verslo valdymo aiškumas ir funkcijų paskirstymas;

24.8. visų MMB narių įsitraukimas į verslo valdymo procesą;

24.9. produkto/paslaugos pranašumas už esamus rinkoje;

24.10. investicijų racionalumas.

25. Verslo idėjos vertinimas:

25.1. kiekviena verslo idėja pagal išskirtus kriterijus įvertinama balais Komisijos narių;

25.2. finansuojama verslo idėja, surinkusi ne mažiau 30 balų. Verslo idėjai įgyvendinanti skiriama 100-150 Eur, atsižvelgiant į surinktų balų skaičių.

26. Komisija protokoliniu sprendimu priima sprendimą:

26.1. skirti numatytas lėšas verslo idėjai;

26.2. neskirti lėšų verslo idėjai;

26.3. skirti dalį lėšų verslo idėjai.

27. Jei einamaisiais metais 02.02.01.04 Jaunimo verslumo, lyderystės ir savanorystės programos įgyvendinimo priemonei skirtų lėšų nepakanka, Komisijos apsvarstyta ir surinkusi ne mažiau 30 balų iniciatyva įtraukiama į rezervinį sąrašą.

28. Maksimalus balų skaičius verslo idėjai gali būti skiriamas - 40 balai.

V SKYRIUS

VERSLO IDĖJOS FINANSAVIMAS

29. Lėšos MMB verslo idėjai įgyvendinti skiriamos Raseinių rajono savivaldybės administracijos direktoriaus įsakymu, atsižvelgiant į Komisijos siūlymą.

30. Lėšas verslo idėjos vykdytojams, kurių savininko teises ir pareigas įgyvendinančioji institucija yra Savivaldybės taryba, pagal Savivaldybės administracijos direktoriaus įsakymą paskirsto Savivaldybės administracijos Biudžeto ir finansų analizės skyrius tikslinant Savivaldybės biudžetą.

31. Lėšas verslo idėjos vykdytojams, kurių savininko teises ir pareigas įgyvendinančioji institucija yra ne Savivaldybės taryba, lėšos skiriamos pagal tarp projektų vykdytojų ir Savivaldybės administracijos direktoriaus sudarytas biudžeto lėšų naudojimo sutartis, kuriose aprašomi organizacijos įsipareigojimai, nustatomas finansavimo dydis, veiklos vertinimo kriterijai, finansavimo teikimo terminai, lėšų naudojimo, atsakomybės, atsiskaitymo tvarka, lėšų paskirstymas, sutarties nutraukimo ir kitos sąlygos.

32. Gali būti finansuojamos tik su verslo idėjos įgyvendinimu susijusios išlaidos padarytos iki einamųjų metų gruodžio 15 d.

33. Verslo idėja įgyvendinama iki išduoto VšĮ „Lietuvos Junior Achievement“ leidimo veikti galiojimo pabaigos.

34. Finansavimo vertinimo kriterijus - produkto pagaminimas ir realizavimas arba paslaugos sukūrimas ir pardavimas tiksliniam vartotojui.

35. Lėšos MMB verslo idėjai įgyvendinti turi būti naudojamos (prekėms ir paslaugoms pirkti) vadovaujantis Viešųjų pirkimų įstatymu.

36. Nepanaudotos verslo idėjai įgyvendinti skirtos lėšos grąžinamos į Savivaldybės administracijos sąskaitą per 5 darbo dienas, bet ne vėliau kaip iki einamųjų metų gruodžio 29 d.

37. MMB verslo idėjos vykdytojai konkurso organizatoriams privalo teikti informaciją apie vykdomą MMB veiklą. Informacija apie savivaldybės teritorijoje įgyvendinamą MMB verslo idėją bus skelbiama Savivaldybės tinklalapyje www.raseiniai.lt.

VI SKYRIUS

ATSAKOMYBĖ IR ATSISKAITYMAS

38. Už paraiškoje pateiktų duomenų teisingumą atsako pareiškėjas.

39. Už verslo idėjos įgyvendinimą atsako MMB nariai.

40. Už lėšų tikslingą panaudojimą ir veiklos kontrolę atsako MMB mentorius.

41. Lėšas turi panaudoti pagal paraiškoje pateiktą investicijų planą.

42. Jei susidarius nenumatytoms aplinkybės (karantino, nepaprastosios padėties paskelbimas ir pan.) MMB turi keisti investicijų planą, tuomet MMB turi pateikti oficialų raštą Savivaldybės administracijos jaunimo reikalų koordinatoriui.

43. Už lėšų panaudojimą, kurių savininko teises ir pareigas įgyvendinančioji institucija yra ne Savivaldybės taryba, turi pateikti iki einamųjų metų gruodžio 19 d. su lydraščiu Savivaldybės administracijos jaunimo reikalų koordinatoriui:

43.1. biudžeto išlaidų sąmatos vykdymo ataskaitą. Ataskaita pateikiama sutrumpinta forma, ji pildoma eurais ir euro centais, praleidžiant tuščias eilutes;

43.2. sąskaitų faktūrų, prekių (paslaugų) pirkimo kvitų kopijas, sutartis, kelionės lapus, žiniaraščius ir kt. bei mokėjimą įrodančius dokumentus (banko išrašai, čekiai ir kt.).

44. Verslo idėjos veiklos ataskaita (5 priedas) teikiama su lydraščiu Savivaldybės administracijos jaunimo reikalų koordinatoriui du kartus: iki einamųjų metų gruodžio 28 d.

45. Verslo idėjos vykdytojai už skirtų tikslinių lėšų naudojimą ne pagal paskirtį atsako teisės aktų nustatyta tvarka.

VII SKYRIUS

VERSLO IDĖJOS PRIEŽIŪROS IR KONTROLĖS VYKDYMAS

46. Vykdant verslo idėjos įgyvendinimo priežiūrą bei kontrolę siekiama šių tikslų:

46.1. patikrinti MMB gautų Savivaldybės biudžeto lėšų naudojimo tikslingumą;

46.2. patikrinti kaip laikomasi verslo idėjos įgyvendinimo etapų ir investicijų plano;

46.3. patikrinti finansavimo konkurso nuostatuose, biudžeto lėšų naudojimo sutartyse numatytų įsipareigojimų vykdymą;

46.4. teikti pastabas, rekomendacijas, apibendrintą analizę dėl verslo idėjos vykdymo.

47. Projektų priežiūra ir kontrolė atliekama tikrinant MMB verslo idėjos įgyvendinimą pagal pateiktą paraišką. Susitikimo su verslo idėjos vykdytojais metu Savivaldybės administracijos jaunimo reikalų koordinatorius užpildo Raseinių rajono savivaldybės biudžeto lėšų panaudojimo MMB verslo idėjų veiklos ir turinio tikrinimo formą (8 priedas).

48. Priežiūra ir kontrolė atliekama MMB, kurie finansuojami iš Savivaldybės biudžeto lėšų, skirtų iš Švietimo pažangos ir jaunimo užimtumo programos Jaunimo reikalų tarybos veiklos stiprinimo priemonės.

49. MMB apie numatomą atlikti veiklos turinio tikrinimą informuojami raštu arba žodžiu likus 2 darbo dienoms iki susitikimo.

50. Administracijos darbuotojas, atlikęs projektų veiklos ir turinio analizę, pateikia apibendrintas išvadas Savivaldybės administracijos direktoriui.

VIII SKYRIUS

BAIGIAMOSIOS NUOSTATOS

51. Konkurso nuostatai, paraiškos forma, paraiškų recenzijos forma, bendradarbiavimo sutartis, veiklos ir turinio tikrinimo forma tvirtinama, keičiama ir naikinama Savivaldybės administracijos direktoriaus sprendimu.

52. Verslo idėjų vertinimo komisija ir skiriamas finansavimas tvirtinamas Savivaldybės administracijos direktoriaus įsakymu.

53. Paraiškos, verslo idėjos vertinimo anketos ir kiti su konkurso organizavimu ir verslo idėjos įgyvendinimu susiję dokumentai saugomi Lietuvos Respublikos dokumentų ir archyvų įstatymo nustatyta tvarka.

54. Savivaldybės administracijos veiksmai ir neveikimas, Savivaldybės administracijos direktoriaus sprendimas dėl lėšų skyrimo gali būti skundžiami Lietuvos Respublikos viešojo administravimo įstatymo ir Lietuvos Respublikos administracinių bylų teisenos įstatymo nustatyta tvarka.

__________________________________________

Priedų pakeitimai:

1 priedas-paraiška pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

8 priedas- MMB veiklos tikrinimo forma pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

5 priedas- ataskaita pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

2 priedas-vertinimo forma pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

7 priedas-nešališkumo pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

3 priedas-sutartis su profesine mokykla pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

6 priedas-konfidencialumo pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

4 priedas-sutartis su mokykla pagal įsakymą Nr. A1-1411

Priedo pakeitimai:

Nr. A1-1411, 2022-10-26, paskelbta TAR 2022-10-26, i. k. 2022-21604

Pakeitimai:

1.

Raseinių rajono savivaldybės administracija, Įsakymas

Nr. A1-1411, 2022-10-26, paskelbta TAR 2022-10-26, i. k. 2022-21604

Dėl Raseinių rajono savivaldybės administracijos direktoriaus 2021 m. spalio 26 d. įsakymo Nr. A1-1162 „Dėl Raseinių rajono savivaldybės mokomųjų mokinių bendrovių verslo idėjų finansavimo konkurso nuostatų patvirtinimo“ pakeitimo

2.

Raseinių rajono savivaldybės administracija, Įsakymas

Nr. A1-709, 2024-12-20, paskelbta TAR 2024-12-21, i. k. 2024-22837

Dėl Raseinių rajono savivaldybės administracijos direktoriaus 2021 m. spalio 26 d. įsakymo Nr. A1-1162 „Dėl Raseinių rajono savivaldybės mokomųjų mokinių bendrovių verslo idėjų finansavimo konkurso nuostatų patvirtinimo“ pakeitimo